ยอดขอคืนภาษีพุ่ง1.2หมื่นล.
หลังคลังเปิดทางให้แยกเสียภาษีผัวเมียได้สรรพากรคาดยื่นภาษีทางเน็ต 7 ล้านราย
28 มี.ค. 2556

หลังคลังเปิดทางให้แยกเสียภาษีผัวเมียได้สรรพากรคาดยื่นภาษีทางเน็ต 7 ล้านราย
ยอดขอคืนภาษีปี 2555 พุ่งกว่า 1.2 หมื่นล้านบาท หลังแยกยื่นภาษีผัวเมีย ขณะที่ยื่นภาษีผ่านเน็ทยังฮิต คาดคนแห่ยื่นไม่น้อยกว่า 7 ล้านคน 
นางจิตรมณี สุวรรณพูล ที่ปรึกษาด้านพัฒนาฐานภาษี ในฐานะโฆษกกรมสรรพากร เปิดเผยว่า ขณะนี้มีประชาชนทยอยยื่นแบบแสดงรายการภาษีเงินได้บุคคลธรรมดา ทั้ง ภ.ง.ด.90 และ ภ.ง.ด.91 แล้ว 6.8 ล้านคน จากฐานผู้เสียภาษี ประมาณ 10 ล้านคน คิดเป็นวงเงินที่จ่ายภาษีเพิ่มกว่า 6,600 ล้านบาท ขณะที่ยอดสั่งคืนภาษีไปแล้วมีวงเงินกว่า 1.2 หมื่นล้านบาท เพิ่มจากปีก่อนที่ยอดสั่งคืนภาษี 9,004 ล้านบาท เนื่องจากในปีนี้กรมสรรพากรได้เพิ่มค่าลดหย่อนมากขึ้น เช่น การแยกยื่นระหว่างสามีกับภรรยา 
ทั้งนี้ ในยอดผู้ยื่นเสียภาษีกว่า 6.8 ล้านราย แยกเป็นการยื่นแบบผ่านระบบอินเทอร์เน็ตกว่า 4.9 ล้านราย สำหรับเวลาที่เหลือก่อนปิดรับยื่นทางอินเทอร์เน็ตที่ขยายเวลาไปจนถึงวันที่ 9 เม.ย. หรือประมาณอีก 10 วัน คาดว่าจะมีผู้ยื่นเสียภาษีผ่านอินเทอร์เน็ตอีกกว่า 2 ล้านราย ซึ่งเชื่อว่าระบบของกรมสรรพากรสามารถรองรับการยื่นเสียภาษีดังกล่าวได้ 
“ปีนี้คืนภาษีมากกว่าปีก่อน เพราะเพิ่มการหักลดหย่อนภาษีได้เพิ่ม ส่วนการยื่นเสียภาษีทางอินเทอร์เน็ตปีนี้ คาดว่าจะอยู่ที่ประมาณ 7 ล้านราย มากกว่าปีก่อนที่มีผู้ยื่นเสียภาษีทางอินเทอร์เน็ต 6.5 ล้านรายยจากยอดผู้เสียภาษีทั้งหมด 9.7 ล้านราย” นางจิตรมณี กล่าว 
นางจิตรมณี กล่าวอีกว่า ในส่วนของการยื่นขอเสียภาษีของสามี ภรรยา สำหรับรายได้ในปีภาษี 2555 นั้น กรมสรรพากรได้กำหนดหลักเกณฑ์และวิธีการจัดเก็บภาษีเงินได้จากสามีและภรรยาให้ต่างฝ่ายต่างมีหน้าที่ยื่นแบบแสดงรายการและเสียภาษีแยกกันได้ และแบ่งเงินได้พึงประเมินที่สามีและภรรยาทำร่วมกัน หรือสามีและภรรยาจะตกลงเลือกยื่นรายการและเสียภาษีร่วมกันได้ ทำให้ขอบเขตภาษีต่ำลงลดภาระให้กับประชาชนได้ทางหนึ่งด้วย
สำหรับเอกสารรูปแบบใหม่ที่ใช้ในการยื่นแบบแสดงรายการนั้น ยังไม่พบปัญหา แต่ระบบอินเทอร์เน็ตอาจมีปัญหาบ้าง ซึ่งส่วนหนึ่งเกิดมาจากความเข้าใจที่คลาดเคลื่อน แต่หากประชาชนทำความเข้าใจก็จะพบว่าการยื่นแบบแสดงรายการภาษีนั้นง่ายและสะดวก รวดเร็วมากขึ้น 
ขณะที่ปัญหาในการขอคืนภาษีนั้น บางรายได้เงินภาษีคืนล่าช้า อาจจะเกิดจากเนื่องจากเกิดความล่าช้าในเรื่องของเอกสาร แต่โดยมาตรฐานแล้วหากยื่นเอกสารต่างๆ ครบ กรมสรรพากรจะพิจารณาและคืนภาษีให้ภายใน 3 วัน